Broj: 711-I-1278-P-237-21/23-08-23

Zagreb, 21. lipnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Krunoslava Đureca, općinskog načelnika Općine Kalnik do 4. siječnja 2023.**,na 12. sjednici održanoj 21. lipnja 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Krunoslava Đureca, općinskog načelnika Općine Kalnik do 4. siječnja 2023., neće se pokrenuti budući da iz okolnosti prijave projektnog prijedloga Općine Kalnik „Izgradnja dječjeg igrališta“ na natječaj Lokalne akcijske grupe „Prigorje – Zagorje“ za provedbu tipa operacije 2.1.1. Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti, ostalu povezanu infrastrukturu te turističku infrastrukturu, i odabir istog projektnog prijedloga za financiranje, ne proizlazi da je u postupanju dužnosnika došlo do moguće povrede odredbi ZSSI-a.**

 **Obrazloženje**

Povjerenstvo je 13. listopada 2021. zaprimilo prijavu mogućeg sukoba interesa protiv dužnosnika Krunoslava Đureca, općinskog načelnika Općine Kalnik, koja je u knjizi ulazne pošte Povjerenstva zaprimljena pod brojem: 711-U-5039-P-237/21-01-2 i povodom koje je otvoren predmet broj P-237/21. U prijavi se navodi da spomenuti dužnosnik obnaša dvije funkcije, funkciju općinskog načelnika Općine Kalnik i funkciju voditelja Lokalne akcijske grupe „Prigorje – Zagorje“ (u daljnjem tekstu: LAG), te da je kao potonji dodijelio Općini Kalnik financijska sredstva preko 200.000,00 kuna za financiranje jednog projekta.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

 Uvidom u Registar dužnosnika utvrđeno je da je Krunoslav Đurec obnašao dužnost općinskog načelnika Općine Kalnik od 4. lipnja 2021. do 4. siječnja 2023. te je stoga, povodom obnašanja navedene dužnosti, bio obvezan postupati sukladno odredbama ZSSI-a.

Uvidom u Registar izvješća o imovinskom stanju dužnosnika utvrđeno je da je dužnosnik spomenutu dužnost obnašao volonterski.

U tijeku postupka izvršen je uvid u Registar dužnosnika, Registar izvješća o imovinskom stanju dužnosnika, dopis LAG-a od 28. prosinca 2021., dopis Ministarstva pravosuđa i uprave od 11. lipnja 2021., dopis Ministarstva pravosuđa i uprave od 11. lipnja 2021., očitovanje Općine Kalnik od 8. srpnja 2022., Prijavni obrazac Općine Kalnik za projekt „Izgradnja dječjeg igrališta“ od 25. srpnja 2021. s prilozima, Odluku o odabiru projekta Broj: 20/04/2021 od 9. prosinca 2021., Odluku o odbijanju zahtjeva za potporu od 6. travnja 2022., dopis LAG-a od 30. rujna 2022., Odluku o sastavu Upravnog odbora LAG-a od 6. ožujka 2018., Odluku o imenovanju predsjednika, zamjenika predsjednika i članova Upravnog odbora LAG-a od 11. ožujka 2022., Odluku o imenovanju povjerenstva za potrebe administrativne kontrole natječaja LAG-a od 8. srpnja 2021. te Odluku o imenovanju ocjenjivačkog odbora LAG-a od 8. srpnja 2021.

Ujedno, uz očitovanje LAG-a dostavljen je dokument pod nazivom „Obrazloženje neizdavanja naloga voditelja u procesu pregleda i ocjene zaprimljenih projektnih prijava“ od 20. siječnja 2022.

Povodom navoda iz podnesene prijave Povjerenstvo je, u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela te je na taj način steklo vlastita saznanja o mogućem sukobu interesa dužnosnika.

Dopisom broj: 711-I-2069-P-237/21-02-11 od 17. prosinca 2021. Povjerenstvo je od LAG-a zatražilo podatak je li dužnosnik Krunoslav Đurec i od kada bio član navedene udruge te je li obnašao neku od funkcija u njenim tijelima, bio zaposlen ili obavljao druge poslove i je li za navedeno primao naknadu.

LAG se na spomenuto traženje očitovao dopisom Broj: 34/01/2021 od 28. prosinca 2021. u kojem je navedeno da je Krunoslav Đurec član LAG-a od 2009. odnosno od dana njegova osnivanja te da je zaposlenik LAG-a na radnom mjestu voditelj projekata od travnja 2014., a od srpnja 2018. je voditelj ureda LAG-a. U očitovanju je dalje navedeno da Krunoslav Đurec u sklopu radnog mjesta voditelja ureda obavlja poslove tajnika LAG-a od 2018. bez naknade te da mandat tajnika traje 4 godine i završava u siječnju 2022., a da su poslovi tajnika isključivo vezani za administrativne poslove LAG-a te da isti nema pravo glasa u Upravnom odboru i ne sudjeluje u donošenju odluka LAG-a ni na koji način, osim kao član skupštine LAG-a.

U privitku očitovanja LAG je dostavio dopis Ministarstva pravosuđa i uprave od 11. lipnja 2021. KLASA: 023-01/21-01/354, URBROJ: 514-07-02-02/05-21-03, u kojem je vezano uz pitanje nespojivosti dužnosti općinskog načelnika sa zaposlenjem u LAG-u Općini Kalnik dano mišljenje da sudjelovanje u radu tijela LAG-a nije nespojivo s istovremenim obnašanjem dužnosti općinskog načelnika u smislu članka 89. Zakona o lokalnim izborima („Narodne novine“, br. 144/12., 121/16., 98/19., 42/20., 144/20. i 37/21.).

Nadalje, dopisom broj: 711-I-956-P-237-21/22-04-23 od 24. lipnja 2022. Povjerenstvo je od Općine Kalnik zatražilo podatke vezano uz apliciranje Općine Kalnik za sredstva LAG-a i drugim vrstama poslovnih odnosa između LAG-a i Općine Kalnik sve počevši od 4. lipnja 2021.

Općina Kalnik je na spomenuto traženje dostavila očitovanje KLASA: 024-01/22-01/08, URBROJ: 2137-23-22-2, od 8. srpnja 2022. u kojem je navedeno da je od 4. lipnja 2021. Krunoslav Đurec predstavnik Općine Kalnik u Skupštini LAG-a na mjestu općinskog načelnika te da Skupštinu čini 58 članova i to predstavnika javnog sektora (općine i grad), civilnog i gospodarskog sektora. Dalje je navedeno da je Općina Kalnik aplicirala projektni prijedlog za ostvarivanje sredstava iz Europskog poljoprivrednog fonda za ruralni razvoj, u postupcima odabira operacija u kojima je LAG obavljao pojedinu fazu odabira te da je odabiru projekata prethodio natječaj LAG-a na koji su se javljale općine i udruge te druge prihvatljive institucije s područja LAG-a. U nastavku se konkretizira da se radilo o projektu izgradnje dječjeg igrališta kod Spomen doma u Kalniku apliciranog na III. LAG natječaj za provedbu tipa operacije 2.1.1. te da je Općina Kalnik prema apliciranoj prijavi zaprimila Odluku o odabiru prijave projekta, ali da sredstva nisu ostvarena niti dodijeljena Općini Kalnik. U nastavku se napominje da odluke o odabiru projekata na osnovi provedenih natječaja donosi Upravni odbor LAG-a te da Krunoslav Đurec nije član Upravnog odbora LAG-a te da je izuzet iz cijelog postupka pregleda i ocjene projektnih prijava, a što je moguće dokazati uvidom u dokumentaciju o otvaranju, pregledu i ocjeni III. LAG natječaja koje interno posjeduje Ured LAG-a. Naposljetku se u očitovanju navodi da je Općina Kalnik članica LAG-a u koju svrhu istoj udruzi uplaćuje mjesečnu članarinu od 900,00 kuna te da je Krunoslav Đurec zaposlenik LAG-a na mjestu voditelja ureda.

U privitku očitovanja Općine Kalnik dostavljen je Prijavni obrazac Općine Kalnik za projekt „Izgradnja dječjeg igrališta“ od 25. srpnja 2021. s prilozima u okviru natječaja za provedbu tipa operacije 2.1.1. Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti, ostalu povezanu infrastrukturu te turističku infrastrukturu. U navedenom obrascu naveden je dužnosnik Krunoslav Đurec kao odgovorna osoba prijavitelja, a uz obrazac je priložena i Odluka Općinskog vijeća Općine Kalnik od 29. lipnja 2021., KLASA: 021-05/21-01/04, URBROJ: 2137/23-21-4, kojom se utvrđuje da je Općina Kalnik suglasna s provedbom ulaganja na njenom području u projekt „Izgradnja dječjeg igrališta“ te da je isti usklađen sa Strateškim razvojnim programom Općine Kalnik za razdoblje 2018. – 2027., Lokalnom razvojnom strategijom LAG-a i Odlukom o donošenju Prostornog plana uređenja Općine Kalnik.

Također, uz očitovanje Općine Kalnik dostavljena je Odluka o odabiru projekta Broj: 20/04/2021 koju je Upravni odbor LAG-a donio 9. prosinca 2021. i kojom je projekt „Izgradnja dječjeg igrališta“, nositelja Općine Kalnik, odabran za dodjelu financijske potpore u iznosu od 147.720,31 kuna u okviru ranije spomenutog natječaja, kao i Odluka o odbijanju zahtjeva za potporu od 6. travnja 2022. KLASA: 440-12/22-19-02/0012, URBROJ: 343-1603/01-22-002, koju je donio ravnatelj Agencije za plaćanja u poljoprivredi, ribarstvu i ruralnom razvoju i kojom je odbijen zahtjev za potporu podnesen 4. veljače 2022. nositelju projekta Općini Kalnik uz obrazloženje da su kod glasovanja Upravnog odbora za odabir projekta Općine Kalnik članovi koji pripadaju javnom sektoru imali 50% glasačkih prava što je većina u odnosu na civilni i gospodarski sektor.

Povjerenstvo je dalje dopisom broj: 711-I-1884-P-237-21/22-06-23 od 23. rujna 2022. od LAG-a zatražilo očitovanje je li voditelj ureda Krunoslav Đurec sudjelovao u postupku natječaja za provedbu tipa operacije 2.1.1. Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti, ostalu povezanu infrastrukturu te turističku infrastrukturu te ako jest, zatraženo je očitovanje u kojem je svojstvu sudjelovao i na koji način.

LAG je na spomenuto traženje odgovorio dopisom Broj: 60/01/2022 od 30. rujna 2022. u kojem je navedeno da Krunoslav Đurec nije sudjelovao u postupku pripreme natječajne dokumentacije, postupku pregleda kao ni ocjene prijava na spomenuti natječaj, a niti u procesu donošenja odluka o odabiru u predmetnom natječaju jer nije član Upravnog odbora LAG-a.

U privitku očitovanja LAG-a dostavljena je Odluka o sastavu Upravnog odbora LAG-a od 6. ožujka 2018. koju je donijela Skupština LAG-a 6. ožujka 2018., a iz koje proizlazi da dužnosnik Krunoslav Đurec nije član Upravnog odbora LAG-a.

Nadalje, dostavljena je Odluka o imenovanju predsjednika, zamjenika predsjednika i članova Upravnog odbora LAG-a koju je Skupština LAG-a donijela 11. ožujka 2022. iz koje također proizlazi da Krunoslav Đurec nije član Upravnog odbora LAG-a.

Također, dostavljena je Odluka o imenovanju povjerenstva za potrebe administrativne kontrole natječaja LAG-a koju je 8. srpnja 2021. donio Upravni odbor LAG-a te Odluka o imenovanju ocjenjivačkog odbora LAG-a koju je istoga dana donio Upravni odbor LAG-a, a iz kojih proizlazi da Krunoslav Đurec nije imenovan članom navedenog povjerenstva odnosno odbora.

Ujedno, uz očitovanje LAG-a dostavljen je dokument pod nazivom „Obrazloženje neizdavanja naloga voditelja u procesu pregleda i ocjene zaprimljenih projektnih prijava“ od 20. siječnja 2022. u kojem se navodi da je vositelj ureda LAG-a Krunoslav Đurec u provedbi III. LAG natječaja za provedbu mjere 2.1.1. (7.4.1.) LRS izuzet iz čitavog postupka pregleda i ocjene zbog mogućeg sukoba interesa budući da ujedno obavlja dužnost općinskog načelnika Općine Kalnik.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a dužnosnici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Člankom 7. propisana su zabranjena djelovanja dužnosnika te je pod točkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Nastavno na sve utvrđeno u ovom postupku Povjerenstvo je zaključilo da iz postupanja dužnosnika Krunoslava Đureca ne proizlazi moguća povreda odredba ZSSI-a. Naime, dužnosnik dužnost općinskog načelnika Općine Kalnik nije obnašao profesionalno da bi u konkretnom slučaju bila u primjeni zabrana iz članka 13. stavka 2. ZSSI-a. Nadalje, promatrajući postupak provedbe natječaja za provedbu tipa operacije 2.1.1. Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti, ostalu povezanu infrastrukturu te turističku infrastrukturu, a u kontekstu moguće povrede odredbe članka 7. točke c) ZSSI-a Povjerenstvo nije utvrdilo da je dužnosnik Krunoslav Đurec, kao općinski načelnik Općine Kalnik i odgovorna osoba iste Općine u svojstvu nositelja projekta na navedenom natječaju, na ikoji način sudjelovao u postupku odabira operacija u okviru istog natječaja kao voditelj ureda LAG-a, pri čemu ujedno nije utvrđeno koji bi privatni interesi dužnosnika bili u suprotnosti s javnim interesom izgradnje dječjeg igrališta na području Općine Kalnik, s obzirom da se radi o projektu od interesa za Općinu koji se ne može dovesti u svezu s ostvarenjem dužnosnikovih privatnih interesa.

Sukladno navedenom, Povjerenstvo je utvrdilo da se postupak za odlučivanje o sukobu interesa protiv dužnosnika Krunoslava Đureca, općinskog načelnika Općine Kalnik do 4. siječnja 2023., neće pokrenuti budući da iz okolnosti prijave projektnog prijedloga Općine Kalnik na natječaj Lokalne akcijske grupe „Prigorje – Zagorje“ za provedbu tipa operacije 2.1.1. Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti, ostalu povezanu infrastrukturu te turističku infrastrukturu, i odabir istog projektnog prijedloga za financiranje, ne proizlazi da je u postupanju dužnosnika došlo do moguće povrede odredbi ZSSI-a.

Slijedom svega navedenog, odlučeno je kao u izreci ovoga akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Dostaviti:

1. Dužnosnik Krunoslav Đurec, osobnom dostavom

2. Objava na internetskoj stranici Povjerenstva

3. Pismohrana